b'\n_START_ARTICLE_\nStatuia lui Gheorghe Asachi din Ia\xc8\x99i\n_START_SECTION_\nIstoric\n_START_PARAGRAPH_\n\xc3\x8en semn de omagiu fa\xc8\x9b\xc4\x83 de personalitatea lui Gheorghe Asachi, Consiliul Comunal al ora\xc8\x99ului Ia\xc8\x99i a hot\xc4\x83r\xc3\xa2t ridicarea unei statui a poetului, prozatorului, dramaturgului \xc8\x99i inginerului rom\xc3\xa2n, mare c\xc4\x83rturar umanist, \xc3\xaentemeietor al \xc3\xaenv\xc4\x83\xc8\x9b\xc4\x83m\xc3\xa2ntului \xc3\xaen limba rom\xc3\xa2n\xc4\x83 \xc3\xaen Moldova \xc8\x99i ctitor al presei \xc3\xaen Moldova \xc8\x99i al teatrului \xc3\xaen limba na\xc8\x9bional\xc4\x83. Cu acest scop s-a constituit un comitet de ini\xc8\x9biativ\xc4\x83, din care f\xc4\x83cea parte \xc8\x99i poetul Vasile Alecsandri._NEWLINE_Statuia a fost realizat\xc4\x83 \xc3\xaen anul 1887 de c\xc4\x83tre sculptorul Ion Georgescu (1856\xe2\x80\x931898), autor \xc8\x99i al statuii lui Gheorghe Laz\xc4\x83r din Bucure\xc8\x99ti (1886), \xc3\xaentemeietorul \xc3\xaenv\xc4\x83\xc8\x9b\xc4\x83m\xc3\xa2ntului \xc3\xaen limba rom\xc3\xa2n\xc4\x83 din Muntenia. Statuia a fost amplasat\xc4\x83 ini\xc8\x9bial \xc3\xaen coasta dinspre Mitropolie a Bisericii Trei Ierarhi, \xc3\xaen apropiere de locul unde se afla "\xc8\x98coli\xc8\x9ba lui Asachi", l\xc3\xa2ng\xc4\x83 fostul Hotel Petersburg, de unde a pornit Revolu\xc8\x9bia de la 1848 din Moldova. Acolo s-au \xc8\x9binut primele cursuri \xc3\xaen limba rom\xc3\xa2n\xc4\x83 de c\xc4\x83tre c\xc4\x83rturarul Gheorghe Asachi, care a scos prima serie de ingineri hotarnici._NEWLINE_Solemnitatea inaugur\xc4\x83rii monumentului a avut loc \xc3\xaen data de 14 octombrie 1890, cu mari festivit\xc4\x83\xc8\x9bi, participan\xc8\x9bilor distribuindu-li-se o bro\xc8\x99ur\xc4\x83 cu autobiografia lui Gh. Asachi, tip\xc4\x83rit\xc4\x83 gratuit de librarul-anticar Elias \xc8\x98araga._NEWLINE_Ecourile prilejuite de realizarea statuii au fost negative la vremea respectiv\xc4\x83. Astfel, \xc3\xaen ziarul Ecoul Moldovei din 24 septembrie 1890, un \xe2\x80\x9ecritic\xe2\x80\x9d spunea despre statuia lui Gheorghe Asachi c\xc4\x83: \xe2\x80\x9eLucrarea este departe de a fi produsul unei dalte artistice..., concep\xc8\x9biunea ideei e prea slab\xc4\x83 \xc8\x99i asem\xc4\x83narea tot at\xc3\xa2t de rea etc.\xe2\x80\x9d, concluzion\xc3\xa2nd c\xc4\x83: \xe2\x80\x9eStatua lui Gh. Asachi trebuie dat\xc4\x83 jos \xc8\x99i Comitetul s\xc4\x83 comande o alta\xe2\x80\x9d.\n_START_SECTION_\nMutarea pe alte amplasamente\n_START_PARAGRAPH_\n\xc3\x8en septembrie 1897, dup\xc4\x83 terminarea construc\xc8\x9biei Teatrului Na\xc8\x9bional din Ia\xc8\x99i, statuia lui Asachi a fost mutat\xc4\x83 \xc3\xaen fa\xc8\x9ba acestuia, ca semn de recuno\xc8\x99tin\xc8\x9b\xc4\x83 pentru ini\xc8\x9bierea primului spectacol \xc3\xaen limba rom\xc3\xa2n\xc4\x83 (1816)._NEWLINE_\xc3\x8en anul 1905, statuia a fost pus\xc4\x83 pe roate \xc8\x99i str\xc4\x83mutat\xc4\x83 din nou, de aceast\xc4\x83 dat\xc4\x83 \xc3\xaen fa\xc8\x9ba \xc8\x98colii de b\xc4\x83ie\xc8\x9bi Trei Ierarhi de pe Bulevardul \xc8\x98tefan cel Mare \xc8\x99i Sf\xc3\xa2nt (fosta \xc8\x98coal\xc4\x83 Vasilian\xc4\x83 \xc3\xaentemeiat\xc4\x83 de Vasile Lupu la mijlocul secolului al XVII-lea, azi \xc8\x98coala primar\xc4\x83 "Gheorghe Asachi"), pe fostul ei amplasament din fa\xc8\x9ba Teatrului fiind a\xc8\x99ezat\xc4\x83 statuia lui Vasile Alecsandri. Cl\xc4\x83direa \xc8\x98colii Trei Ierarhi a fost construit\xc4\x83 de Prim\xc4\x83ria municipiului Ia\xc8\x99i \xc8\x99i inaugurat\xc4\x83 \xc3\xaen anul 1900._NEWLINE_Cu prilejul celei de-a doua str\xc4\x83mut\xc4\x83ri, \xc3\xaen cripta de la baza soclului au fost depuse osemintele c\xc4\x83rturarului (care fuseser\xc4\x83 aduse \xc3\xaen acest scop de la Biserica Sfin\xc8\x9bii 40 de Mucenici din Ia\xc8\x99i) \xc8\x99i ale so\xc8\x9biei sale, compozitoarea \xc8\x99i pianista Elena Asachi (1789-1877, n\xc4\x83scut\xc4\x83 cu numele de Eleonora Teyber ) (care fuseser\xc4\x83 aduse de la Cimitirul Eternitatea din Ia\xc8\x99i). Inscrip\xc8\x9bia de pe soclul a fost \xc3\xaenlocuit\xc4\x83 tot atunci cu o plac\xc4\x83 de marmur\xc4\x83 alb\xc4\x83 pe care scrie "Primului \xc3\xaenv\xc4\x83\xc8\x9betor, Gheorghe Asaki, \xc8\x99coalele rom\xc3\xa2ne\xc8\x99ti recunosc\xc4\x83tore"._NEWLINE_Presa de la \xc3\xaenceputul secolului al XX-lea a numit acest monument \'statuia u\xc8\x99\xc4\x83rnic\xc4\x83\', datorit\xc4\x83 mut\xc4\x83rii ei prin mai multe locuri.\n_START_SECTION_\nArhitectura statuii\n_START_PARAGRAPH_\nStatuia este realizat\xc4\x83 din marmur\xc4\x83 alb\xc4\x83 de Carrara \xc3\xaen stil neoclasic, fiind a\xc8\x99ezat\xc4\x83 pe un soclu de piatr\xc4\x83, decorat cu inscrip\xc8\x9bii \xc8\x99i altoreliefuri. Inscrip\xc8\x9bia principal\xc4\x83 con\xc8\x9binea un omagiu memoriei lui Gheorghe Asachi: "Primului \xc3\xaenv\xc4\x83\xc8\x9betor din Moldova, Gheorghe Asaki, \xc8\x99coalele rom\xc3\xa2ne\xc8\x99ci recunosc\xc4\x83toare". Gheorghe Asachi este imaginat la o v\xc3\xa2rst\xc4\x83 \xc3\xaenaintat\xc4\x83, \xc8\x99ez\xc3\xa2nd \xc3\xaeng\xc3\xa2ndurat \xc3\xaentr-un jil\xc8\x9b, cu capul u\xc8\x99or plecat spre st\xc3\xa2nga, \xc8\x9bin\xc3\xa2nd pe genunchi ni\xc8\x99te hrisoave vechi, iar \xc3\xaen m\xc3\xa2n\xc4\x83 o pan\xc4\x83. Pe spatele lui Asachi se afl\xc4\x83 o hlamid\xc4\x83 care confer\xc4\x83 sculpturii o calm\xc4\x83 m\xc4\x83re\xc8\x9bie._NEWLINE_Pe soclul statuii exist\xc4\x83 dou\xc4\x83 altoreliefuri de bronz: cel din st\xc3\xa2nga \xc3\xael reprezint\xc4\x83 pe Gh. Asachi \xc3\xaenm\xc3\xa2n\xc3\xa2nd coroane de flori elevilor premian\xc8\x9bi de la Gimnaziul "Vasile Lupu", iar \xc3\xaen cel din dreapta, Gh. Asachi este reprezentat ca arhitect prezent\xc3\xa2nd domnitorului Moldovei, Mihail Sturdza, planul de construc\xc8\x9bie a Academiei Mih\xc4\x83ilene.'